**Ymgynghoriad ar y gwaharddiad arfaethedig ar weithgynhyrchu, cyflenwi a gwerthu weips gwlyb sy'n cynnwys plastig: Atodiad economaidd**

1. Mae'r atodiad economaidd hwn yn cyd-fynd â'r ymgynghoriad cyhoeddus ar y cynnig ledled y Deyrnas Unedig i wahardd gweithgynhyrchu, cyflenwi a gwerthu weips gwlyb sy'n cynnwys plastig, a gyhoeddwyd ar 14 Hydref 2023. Mae'r rheoliad hwn yn cael ei gynnig oherwydd yr effeithiau amgylcheddol negyddol sy'n gysylltiedig â chynhyrchion plastig untro, eu gwaredu’n anghywir, a'r ffaith bod dewisiadau amgen eisoes ar gael yn lle weips gwlyb sy'n cynnwys plastig. Gallai'r gwaharddiad arfaethedig achosi rhai costau i fusnes a’r llywodraeth drwy gostau ymgyfarwyddo a gorfodi, yn ogystal â cholli elw i gynhyrchwyr weips plastig a gostyngiad mewn dewis i ddefnyddwyr.

**Y rhesymeg dros ymyrryd**

1. Mae weips gwlyb sy'n cynnwys plastig yn cyfrannu at lygredd plastig yn ein dyfroedd wrth i ddefnyddwyr eu gwaredu’n anghywir i lawr toiledau. Mae weips gwlyb sy'n cynnwys plastig yn cynhyrchu microblastigau wrth dorri i lawr. Mae'r term 'microblastigau' yn cynnwys ystod eang o ronynnau synthetig o wahanol feintiau, siapiau, a chyfansoddiad ac wrth eu rhyddhau i'r amgylchedd, maent yn peri risgiau iechyd posibl i bobl, bywyd gwyllt a'r amgylchedd.
2. Mae'r ddau ganlyniad negyddol hyn sy'n gysylltiedig â weips gwlyb sy'n cynnwys plastig yn enghreifftiau o allanoldebau negyddol gan nad yw defnyddiwr y weips yn wynebu costau eu gweithredoedd yn uniongyrchol (llygredd).
3. Mae ymgysylltu â rhanddeiliaid wedi amlygu’r ffaith bod y farchnad yn symud tuag at leihau gweithgynhyrchu, cyflenwi a gwerthu weips gwlyb sy'n cynnwys plastig ac mae sawl manwerthwr a chynhyrchydd eisoes wedi gwneud ymrwymiadau gwirfoddol i roi'r gorau i gynhyrchu neu werthu weips gwlyb sy'n cynnwys plastig, gan ddangos bod hyn yn bosibl ac yn fasnachol hyfyw. O ganlyniad, mae dewisiadau eraill addas, sef weips gwlyb diblastig ar gael ar hyn o bryd, gan gynnwys papur toiled llaith a weips babanod.
4. Er bod y farchnad wrthi’n mynd i'r afael yn rhannol â'r broblem a bod busnesau wedi arloesi i ddatblygu weips gwlyb diblastig, mae rhai rhannau o'r sector yn dal i gynhyrchu weips gwlyb sy'n cynnwys plastig, a dyna’r rhesymeg dros ymyriad y llywodraeth.
5. Yn yr Alwad am Dystiolaeth yn 2021 gan Defra ar eitemau plastig untro sy’n gyffredin yn cael eu taflu fel sbwriel, roedd 96% o'r ymatebwyr o blaid gwaharddiad posibl ar weips gwlyb sy’n cynnwys plastig. Cyhoeddodd Defra ymateb i'r Alwad am Dystiolaeth ym mis Chwefror 2023.[[1]](#footnote-2)
6. Cafodd Llywodraeth Cymru hefyd ymateb mawr, cadarnhaol i'r cwestiwn ymgynghori ar weithredu yn y dyfodol ar weips gwlyb a gynhwyswyd yn ymgynghoriad 2020, Lleihau Plastig Untro.[[2]](#footnote-3)
7. Mae ymgynghoriad cyhoeddus y Deyrnas Unedig yn cynnig gwahardd gweithgynhyrchu, cyflenwi a gwerthu weips gwlyb sy'n cynnwys plastig. Mae'r rhain yn gamau mewn set o gamau i leihau plastigau untro a sicrhau bod weips gwlyb yn cael eu gwaredu mewn ffordd ddiogel. I fynd i'r afael â gwastraff plastig, mae Llywodraeth y Deyrnas Unedig a’r Llywodraethau Datganoledig eisoes wedi gwahardd micro-gleiniau mewn cynhyrchion gofal personol i’w rinsio i ffwrdd. Yn ychwanegol, mae Llywodraeth y Deyrnas Unedig, Llywodraeth Cymru a Llywodraeth yr Alban wrthi’n deddfu neu wedi deddfu i gyfyngu ar gyflenwi cynhyrchion plastig untro. Yn yr Alban, ym mis Mehefin 2022, daeth yn drosedd gweithgynhyrchu a chyflenwi cytleri, troyddion diodydd, platiau untro, a chwpanau a chynwysyddion bwyd polystyren.[[3]](#footnote-4) Yn Lloegr, bwriedir gwahardd platiau, hambyrddau, bowlenni, cytleri, ffyn balŵn plastig untro a mathau penodol o gwpanau a chynwysyddion bwyd polystyren erbyn mis Hydref 2023.[[4]](#footnote-5) Yng Nghymru, bydd yn drosedd cyflenwi neu gynnig cyflenwi platiau, cytleri, troyddion diod, ffyn balŵn, gwellt yfed plastig untro, cwpanau polystyren ymestynedig a chynwysyddion bwyd tecawê polystyren ymestynedig.[[5]](#footnote-6)
8. Mae Defra hefyd yn cefnogi ymgyrch gyfathrebu Water UK, 'Bin the Wipe', ac wedi ysgrifennu at y cynhyrchwyr a'r awdurdodau hysbysebu perthnasol ynghylch labelu weips gwlyb fel rhai 'fflysiadwy’.

**Trosolwg o’r Farchnad**

1. Mewn adroddiad a gomisiynwyd gan Defra, mae Valpak wedi rhoi cip ar y farchnad drwy ddefnyddio’u cronfa ddata, Canolfan Gwybodaeth Cynhyrchion Amgylcheddol (EPIC), a thrwy ymgysylltu â rhanddeiliaid allweddol fel EDANA UK a Recoup. Mae Tabl 1 yn dangos cyfanswm y weips gwlyb unigol a werthir yn y Deyrnas Unedig.[[6]](#footnote-7) Weips gofal plant yw dros hanner yr holl werthiannau weips gwlyb, gydag ychydig o dan 18.5 biliwn (60%) wedi’u gosod ar y farchnad yn 2021.

Tabl 1: Cyfanswm y weips gwlyb a osodwyd ar y farchnad yn y Deyrnas Unedig

|  |  |  |  |
| --- | --- | --- | --- |
| Categori’r cynnyrch (miliynau) | 2019 | 2020 | 2021 |
| Gofal Plant | 20,462 | 16,813 | 18,477 |
| Glanhau | 5,232 | 7,154 | 7,190 |
| Cosmetig | 1,750 | 1,197 | 1,205 |
| Gofal Iechyd | 30 | 89 | 59 |
| Gofal Optegol | 81 | 66 | 79 |
| Hylendid Personol | 3,208 | 3,028 | 3,525 |
| Gofal Anifeiliaid Anwes | 16 | 12 | 14 |
| CYFANSWM | **30,780** | **28,359** | **30,549** |

1. Mae Tabl 2 yn dangos prisiau uned manwerthu weips gwlyb fesul categori. Weips cosmetig yn gyffredinol yw'r rhai drutaf a weips gofal plant a weips hylendid personol yw'r rhataf.

Tabl 2: Prisiau uned weips gwlyb[[7]](#footnote-8) (plastig a diblastig) fesul categori yn 2021

|  |  |  |
| --- | --- | --- |
| Categori’r Cynnyrch | Pris isaf un weip | Pris uchaf un weip |
| Cosmetig | £0.10 | £0.16 |
| Gofal Anifeiliaid Anwes | £0.11 | £0.11 |
| Gofal Iechyd | £0.09 | £0.11 |
| Glanhau | £0.08 | £0.10 |
| Gofal Optegol | £0.07 | £0.07 |
| Hylendid Personol | £0.05 | £0.06 |
| Gofal Plant | £0.05 | £0.06 |

**Effeithiau Posibl**

**Crynodeb o'r effeithiau a drafodir yn yr adran hon**

**Effeithiau ar fusnesau:**

* Costau ymgyfarwyddo
* Colledion uniongyrchol elw
* Asesiad o’r effaith ar fusnesau bach a micro
* Asesiad o’r effaith ar fusnesau canolig
* Costau deunyddiau
* Costau gorfodi

**Effeithiau ar ddefnyddwyr:**

* Effeithiau ar ddewisiadau a phrisiau

**Effeithiau ar y gymdeithas:**

* Lleihau microblastigau yn yr amgylchedd
* Lleihau allyriadau nwyon tŷ gwydr drwy’r cylch bywyd

**Effeithiau ar fusnesau**

1. Mewn prosiect ymchwil a gomisiynwyd gan Defra, amcangyfrifodd Valpak fod 99% o’r weips gwlyb a roddwyd ar y farchnad yn y Deyrnas Unedig wedi’u gweithgynhyrchu gartref yn 2019. Yn dilyn gweithredu unrhyw waharddiad, byddai Defra yn disgwyl i fusnesau ddewis y camau sy'n ehangu eu swyddogaeth creu elw gymaint â phosibl. Er ei bod yn bosibl y gallai hyn olygu, yn achos rhai cynhyrchwyr, eu bod yn rhoi'r gorau i gynhyrchu weips gwlyb, byddai Defra hefyd yn disgwyl i rai cynhyrchwyr symud i gynhyrchu'r dewis arall mwyaf proffidiol nesaf ar gyfer eu busnes a newid i gynhyrchu weips gwlyb diblastig.
2. Pan fydd cynhyrchwyr yn newid i gynhyrchu eitemau eraill, mae'n debygol y bydd rhywfaint o gost buddsoddiad cyfalaf untro yn gysylltiedig â gwneud y newid hwn. Mewn senario eithafol, gallai pob cynhyrchydd weips gwlyb sy'n cynnwys plastig ddewis prynu cyfalaf gweithgynhyrchu cwbl newydd, er mwyn gweithgynhyrchu weips gwlyb drwy ddefnyddio deunyddiau amgen. Mae Defra yn gofyn am sylwadau ar y disgwyliad hwn yn yr ymgynghoriad.

**Costau ymgyfarwyddo**

1. Bydd cynhyrchwyr, cyfanwerthwyr a manwerthwyr yr eitemau sydd wedi'u gwahardd hefyd yn wynebu costau ymgyfarwyddo untro, sef yr amser a gymerir i ddarllen a deall y ddeddfwriaeth ac wedyn gwneud penderfyniadau busnes sy'n ymwneud â'r gwaharddiad. Gallai rhywfaint o hyn gynnwys penderfyniadau sy'n ymwneud â newid prosesau gweithgynhyrchu neu addasu cynlluniau busnes a chadwyni cyflenwi. Mae'n debygol y bydd costau ymgyfarwyddo yn cael eu lleihau gan fod gwaharddiadau plastig untro wedi bod yn y parth cyhoeddus ers cryn amser ac felly byddai llawer o fusnesau wedi rhag-weld y gwaharddiad hwn, ond nid yw hyn yn negyddu'r angen i ymgyfarwyddo â'r manylion. Yn y Cynllun Amgylchedd 25 Mlynedd,[[8]](#footnote-9) a gyhoeddwyd ym mis Ionawr 2018, ymrwymodd y llywodraeth i waredu gwastraff plastig y gellir ei osgoi erbyn 2042. Yna, ym mis Tachwedd 2021, cyhoeddodd Defra alwad am dystiolaeth ar eitemau plastig problemus sy’n cael eu taflu’n gyffredin fel sbwriel, lle soniwyd yn benodol am weips gwlyb fel eitem o ddiddordeb.[[9]](#footnote-10) Canfu hyn fod 96% o'r ymatebwyr yn dweud y byddent o blaid gwaharddiad ar weips sy'n cynnwys plastig. Cyhoeddwyd crynodeb o'r ymatebion ac ymateb y llywodraeth i'r alwad yma am dystiolaeth ym mis Ionawr 2023.[[10]](#footnote-11)
2. Mae Defra wedi troi’r gost yma’n symiau arian drwy ddefnyddio'r ffigurau a'r rhagdybiaethau a ganlyn:

* Nodwyd y categorïau o fusnesau sy'n debygol o gael eu heffeithio gan y gwaharddiad drwy ddefnyddio’r Codau Diwydiant Safonol (SIC).[[11]](#footnote-12)
* Mae'n anodd amcangyfrif faint o fusnesau o fewn pob cod SIC sy'n gweithgynhyrchu, yn cyflenwi neu’n gwerthu weips gwlyb sy'n cynnwys plastig ar hyn o bryd. Gan hynny, mae Defra wedi defnyddio rhagdybiaeth geidwadol y bydd yr holl fusnesau o fewn y codau SIC dethol yn cael eu heffeithio gan y gwaharddiad hwn ac yn wynebu costau ymgyfarwyddo.
* Amcangyfrifir y byddai ymgyfarwyddo yn cymryd 30 munud o amser un cyflogai llawn amser fesul menter o dan y sensitifrwydd canolog. Er hynny, mae Defra hefyd wedi cynnal dadansoddiad sensitifrwydd lle mae'r senario isel yn cymryd 15 munud ac mae'r senario uchel yn tybio un awr i gyfrif am ansicrwydd. Cafodd hyn ei gostio ar sail y cyflog cyfartalog fesul awr ym mhob categori busnes[[12]](#footnote-13) ynghyd â 22% o gostau llafur nad ydynt yn gyflogau[[13]](#footnote-14) sy'n cynnwys cyfraniadau yswiriant gwladol, cyfraniadau pensiwn, lwfansau a budd-daliadau ar ben y cyflog sylfaenol.

1. O dan y senario canolog, amcangyfrifir mai £382,000 yw'r costau ymgyfarwyddo untro. Mae'r senarios isel ac uchel yn amcangyfrif mai £191,000 a £573,000 yn y drefn honno yw'r gost ymgyfarwyddo.[[14]](#footnote-15)

Tabl 3: Moneteiddio costau ymgyfarwyddo’r Deyrnas Unedig

|  |  |  |  |  |  |
| --- | --- | --- | --- | --- | --- |
| Cod SIC a disgrifiad o’r diwydiant | Nifer y busnesau | Tâl canolrifol fesul awr (£) | Amser ymgyfarwyddo a ragdybir | Cost ymgyfarwyddo | Cost ymgyfarwyddo wedi’i addasu heb dâl llafur (lluosydd 1.22) |
| 2229: Gweithgynhyrchu cynhyrchion plastig eraill | 2,425 | £13.12 | 30 munud | £15,908 | £19,408 |
| 4649: Cyfanwerthu nwyddau cartref eraill | 5,000 | £13.52 | 30 munud | £33,800 | £41,236 |
| 4673: Cyfanwerthu pren, deunyddiau adeiladu ac offer glanweithdra | 5,345 | £12.63 | 30 munud | £33,754 | £41,179 |
| 4711: Manwerthu mewn siopau anarbenigol gyda bwyd, diodydd neu dybaco yn dominyddu | 32,715 | £10.77 | 30 munud | £176,170 | £214,928 |
| 4719: Manwerthu arall mewn siopau anarbenigol | 7,935 | £10.50 | 30 munud | £41,659 | £50,824 |
| 4775: Manwerthu nwyddau meddygol ac orthopedig mewn siopau arbenigol | 1,775 | £13.61 | 30 munud | £12,079 | £14,736 |
|  |  |  |  |  | £382,311 |

**Amcangyfrif cyfanswm refeniw marchnad manwerthu weips gwlyb y Deyrnas Unedig**

1. Gellir amcangyfrif refeniw manwerthu y Deyrnas Unedig o weips gwlyb a gynhyrchir gartref drwy ddefnyddio cyfanswm y weips gwlyb unigol a roddwyd ar y farchnad ac a gynhyrchwyd gartref wedi'u lluosi â phris yr uned.
2. Mae Defra wedi cyfrifo nifer y weips gwlyb a roddwyd ar y farchnad ac a gynhyrchwyd gartref yn y Deyrnas Unedig trwy addasu cyfanswm Valpak ar gyfer y weips gwlyb a roddwyd ar y farchnad yn ôl amcangyfrifon Valpak o fasnach net y Deyrnas Unedig mewn weips gwlyb.
3. Mae cyfanswm yr unedau a roddwyd ar y farchnad fesul categori yn cael ei luosi â’r pris fesul categori i amcangyfrif refeniw manwerthu gwlyb weips y Deyrnas Unedig (Tabl 3). Cyfrifir y senarios isel ac uchel drwy ddefnyddio'r isafswm a'r uchafswm fesul weip yn y drefn honno. Yr amcangyfrif canolog yw’r man canol rhwng yr amcangyfrif isel ac uchel. Weips gwlyb gofal plant yw mwy na hanner cyfran y farchnad refeniw gydag amcangyfrif o £1,011m yn 2021.

Tabl 4: Amcangyfrif o refeniw manwerthu’r Deyrnas Unedig o weips gwlyb a gynhyrchir gartref

|  |  |  |  |  |  |  |
| --- | --- | --- | --- | --- | --- | --- |
| Refeniw manwerthu y DU (£m) | 2020 | | | 2021 | | |
| Categori’r Cynnyrch | **Isel** | **Canol** | **Uchel** | **Isel** | **Canol** | **Uchel** |
| Glanhau | 573 | 645 | 717 | 572 | 644 | 715 |
| Cosmetig | 120 | 156 | 192 | 120 | 156 | 192 |
| Gofal iechyd | 8 | 9 | 10 | 5 | 6 | 6 |
| Hylendid Personol | 152 | 167 | 182 | 175 | 193 | 210 |
| Gofal Anifeiliaid Anwes | 1 | 1 | 1 | 2 | 2 | 2 |
| Gofal Optegol | 5 | 5 | 5 | 5 | 5 | 5 |
| Gofal Plant | 842 | 926 | 1,011 | 919 | 1,011 | 1,103 |
| CYFANSWM | **1,701** | **1,909** | **2,117** | **1,798** | **2,016** | **2,233** |

**Amcangyfrif yr elw a gollir i gynhyrchwyr**

1. Byddai gwaharddiad yn cael effaith uniongyrchol ar fusnesau sy'n gweithgynhyrchu weips gwlyb plastig, gan arwain at golli elw. Mae hyn yn cael ei ystyried yn effaith uniongyrchol ar fusnes am ei fod yn effaith sy’n digwydd ar unwaith ac nad oes modd ei osgoi ('effaith rownd gyntaf') sy'n deillio o'r gwaharddiad[[15]](#footnote-16). Gan hynny, bydd yr effaith hon yn cael ei hystyried yng nghyfrifiad Defra o’r gost uniongyrchol net flynyddol i fusnesau (EANDCB).
2. Mae’n bosibl y gallai rhai cynhyrchwyr roi'r gorau i gynhyrchu, ond disgwylir y bydd rhai cynhyrchwyr yn symud i'r dewis amgen mwyaf proffidiol nesaf. Cydnabyddir bod unrhyw newid mewn gweithgynhyrchu yn debygol o arwain at gyfanswm elw is, neu fel arall byddai’r cynhyrchwyr eisoes wedi gwneud y newid. Ond mae'n rhesymol disgwyl i gyfran o'r elw a gollir gael ei adennill trwy gynhyrchu eitemau eraill. Byddai hyn yn effaith anuniongyrchol ac ni fyddai’n cael ei ystyried yng nghyfrifiad EANDCB Defra.
3. Er mwyn moneteiddio hyn, mae Defra yn cymryd yr amcangyfrif ar gyfer refeniw manwerthu blynyddol ar gyfer yr holl weips gwlyb a weithgynhyrchir yn y Deyrnas Unedig ac yn gweithio yn ôl trwy'r gadwyn gyflenwi, gan ddileu'r elw tybiedig ar bob cam yn y manwerthu, y cyfanwerthu a’r cynhyrchu. Dangosir amcangyfrif canolog ar gyfer refeniw manwerthu blynyddol ar gyfer yr holl weips gwlyb a weithgynhyrchwyd yn y Deyrnas Unedig yn Nhabl 3 uchod fel £2,016m. Yna caiff yr amcangyfrif hwn ei luosi â’r amcangyfrif o ychwanegiad y manwerthwr at y pris. Cyfrifir ychwanegiad y manwerthwr drwy ddefnyddio data Arolwg Busnes Blynyddol (ABS) 2020[[16]](#footnote-17) ar gyfer cod Dosbarthiad Diwydiant Safonol (SIC) 47 "Masnach fanwerthol, ac eithrio cerbydau modur a beiciau modur". Cyfrifir trosiant net prynu nwyddau, deunyddiau a gwasanaethau fel cyfran o'r trosiant, gan roi amcangyfrif o ychwanegiad manwerthwr o 18.1%. Yna mae Defra yn lluosi’r refeniw manwerthu ag ychwanegiad y manwerthwr i amcangyfrif refeniw cyfanwerthol o £1,650m.
4. Cymerir cam tebyg eto i amcangyfrif refeniw’r cynhyrchydd, trwy gyfrif am ychwanegiad y cyfanwerthwr. Cyfrifir ychwanegiad y cyfanwerthwr drwy ddefnyddio data ABS 2020 ar gyfer cod SIC 46 "Masnach gyfanwerthol, ac eithrio cerbydau modur a beiciau modur". Unwaith eto, gan ddefnyddio trosiant net o bryniannau nwyddau, deunyddiau a gwasanaethau fel cyfran o'r trosiant, mae hyn yn arwain at amcangyfrif o ychwanegiad cyfanwerthwr o 15.8% y gellir ei luosi â’r amcangyfrif o’r refeniw cyfanwerthol i amcangyfrif refeniw cynhyrchwyr o £1,389m.
5. Mae data’r Arolwg Busnes Blynyddol ar gyfer cod SIC 22 'Gweithgynhyrchu cynhyrchion rwber a phlastig' yn cael ei ddefnyddio i gyfrifo amcangyfrif o elw’r cynhyrchwyr. Cyfrifir trosiant net o bryniannau nwyddau, deunyddiau a gwasanaethau ac yn net o gostau cyflogaeth fel cyfran o'r trosiant, gan roi elw cynhyrchwyr o 16.2%. Mae lluosi refeniw’r cynhyrchwyr ag elw’r cynhyrchwyr yn rhoi amcangyfrif o elw cynhyrchwyr blynyddol o £225m.
6. Mae'r fethodoleg hon yn rhagdybio bod pob cadwyn cyflenwi weips gwlyb yn cynnwys cyfanwerthwyr. Mae ymgysylltiad Defra â’r rhanddeiliaid wedi nodi y gallai’r manwerthwyr mwyaf fod yn sicrhau eu weips gwlyb yn uniongyrchol gan y cynhyrchwyr.[[17]](#footnote-18) Byddai hyn yn arwain at amcangyfrif uwch o elw cynhyrchwyr wrth i ychwanegiad y cyfanwerthwyr gael ei osgoi. O dan senario eithafol lle mae pob manwerthwr yn sicrhau weips gwlyb yn uniongyrchol gan y cynhyrchwyr, amcangyfrifir bod elw’r cynhyrchwyr yn £268m.
7. Ffigurau ar gyfer yr holl weips gwlyb a werthir yn y Deyrnas Unedig yw’r rhain. Mae hyn yn cael ei luosi wedyn â’r amcangyfrifon o’r elw fesul y gyfran o weips gwlyb sy’n cael eu gwerthu yn y Deyrnas Unedig ac sydd wedi’u gwneud o blastig er mwyn amcangyfrif yr elw o gynhyrchu weips gwlyb plastig.

**Asesiad ar gyfer Busnesau Bach a Micro (SaMBA)**

1. Bydd Defra yn cynnal asesiad o’r effaith ar fusnesau bach a micro ledled y Deyrnas Unedig yn yr asesiad effaith terfynol. Er mwyn amcangyfrif y gyfran o'r farchnad sydd gan fusnesau o wahanol feintiau, mae Defra yn defnyddio’r data am drosiant[[18]](#footnote-19) fesul cod SIC a gyhoeddir gan y Swyddfa Ystadegau Gwladol (SYG). Gall y gyfran o’r trosiant gan "G: masnach gyfanwerthol a manwerthol; trwsio moduron" gael ei ddefnyddio fel dirprwy ar gyfer cyfran y manwerthwyr/cyfanwerthwyr weips gwlyb o’r farchnad a gall rhaniad trosiant "C: Gweithgynhyrchu" gael ei ddefnyddio fel dirprwy ar gyfer cyfran y gweithgynhyrchwyr weips gwlyb o’r farchnad. Dangosir y rhaniad marchnad hwn yn Nhabl 5.

Tabl 5: Y gyfran o’r farchnad yn ôl trosiant sydd gan y busnesau yr effeithir arnynt yn ôl band maint cyflogaeth ar gyfer y Deyrnas Unedig

|  |  |  |  |  |
| --- | --- | --- | --- | --- |
| Y gyfran o farchnad y Deyrnas Unedig yn ôl trosiant | Band maint cyflogaeth | | | |
|  | **Micro** | **Bach** | **Canolig** | **Mawr** |
| **(0–9 o gyflogeion)** | **(10–49 o gyflogeion)** | **(50–249 o gyflogeion)** | **(250 neu fwy o gyflogeion)** |
| G: Masnach gyfanwerthol a manwerthol; trwsio moduron | 12% | 17% | 20% | 50% |
| C: Gweithgynhyrchu | 5% | 9% | 18% | 68% |

1. (Sylwch na chafodd rhywfaint o drosiant y gweithgynhyrchwyr mawr ei gynnwys yn set ddata'r SYG er mwyn osgoi datgelu gwybodaeth drwy ddyfalu. Gan hynny, mae'r canrannau uchod yn debygol o danamcangyfrif cyfran y gweithgynhyrchwyr mawr o’r farchnad)
2. Gellir cymhwyso'r amcangyfrifon hyn o raniad y farchnad at amcangyfrifon o’r effaith ar fusnesau er mwyn asesu'r effaith a gaiff y gwaharddiad ar fusnesau bach a micro.

**Asesiad ar gyfer busnesau canolig**

1. Mae Tabl 5 yn dangos y gyfran o’r farchnad trosiant sydd gan ddiffiniad yr SYG o fusnesau canolig (50-249 o gyflogeion), sef 20% o gyfran farchnad yn y sectorau cyfanwerthu a manwerthu a 18% mewn gweithgynhyrchu.
2. Mae canllawiau'r Fframwaith Gwell Rheoleiddio yn dosbarthu busnesau canolig fel busnesau o fewn y band cyflogaeth o 50-499 o gyflogeion. Gan nad yw data'r SYG yn gallu darparu amcangyfrif ar gyfer nifer y busnesau sydd â band maint cyflogaeth rhwng 50-499, mae Defra wedi defnyddio data Nomis i gael amcangyfrif bras. Mae Tabl 6 yn dangos nifer y busnesau yn y Deyrnas Unedig o fewn y codau SIC y mae Defra wedi nodi eu bod yn cael eu heffeithio gan y gwaharddiad, a’r rheiny wedi’u sicrhau trwy ddata Nomis.[[19]](#footnote-20) Mae 950 o fusnesau o fewn y band cyflogaeth a'r codau SIC sydd wedi'u nodi fel rhai a allai gael eu heffeithio gan y gwaharddiad arfaethedig. Does dim data ar raniad trosiant y busnesau yn y band maint cyflogaeth hwn ar gael.

Tabl 6: Nifer y busnesau yn y Deyrnas Unedig o fewn codau SIC yr effeithir arnynt gan y gwaharddiad o fewn y band maint cyflogaeth 50-499

|  |  |
| --- | --- |
| Nifer y busnesau yn y Deyrnas Unedig fesul band cyflogaeth a sector (SIC 4) | Canolig (50-499 o gyflogeion) |
| 2229: Gweithgynhyrchu cynhyrchion plastig eraill | 205 |
| 4649: Cyfanwerthu nwyddau cartref eraill | 170 |
| 4673: Cyfanwerthu pren, deunyddiau adeiladu ac offer glanweithdra | 285 |
| 4711: Manwerthu mewn siopau anarbenigol gyda bwyd, diodydd neu dybaco yn dominyddu | 180 |
| 4719: Manwerthu arall mewn siopau anarbenigol | 85 |
| 4775: Manwerthu eitemau cosmetig ac eitemau’r toiled mewn siopau arbenigol | 25 |
| Cyfanswm | **950** |

**Costau deunyddiau**

1. Mae ymchwil marchnad a gomisiynwyd gan Defra yn awgrymu nad oedd y deunydd roedd weips gwlyb wedi’i wneud ohono yn cael effaith arwyddocaol ym mhris manwerthu weips gwlyb. Roedd y diben y bwriadwyd y weips gwlyb ar ei gyfer yn ffactor llawer mwy arwyddocaol yn y pris e.e. roedd weips gwlyb cosmetig yn ddrutach na weips gwlyb gofal plant. Gan hynny, mae Defra yn rhagdybio na fydd gwaharddiad ar weips gwlyb plastig yn arwain at effaith o ran cost deunyddiau uwch. Mae Defra yn gofyn am sylwadau ar y rhagdybiaeth hon yn yr ymgynghoriad.

**Cost gorfodi**

1. Bydd y rheoliad yn cael ei orfodi gan swyddfeydd yr Awdurdodau Safonau Masnach (TSAs) ledled y Deyrnas Unedig. Rhagdybir y bydd y polisi yn cael ei orfodi drwy ddefnyddio dull adweithiol felly ni fydd busnesau sy'n cydymffurfio yn wynebu unrhyw gostau yn gysylltiedig â gorfodi.
2. Bydd y baich ychwanegol ar y TSAs yn cael ei droi’n symiau ariannol drwy gyfrifo'r gost sy'n gysylltiedig ag amser arolygu safleoedd a chyngor i fusnesau na ellir codi tâl amdano.

**Effeithiau ar ddefnyddwyr**

1. Efallai y bydd defnyddwyr yn cael eu heffeithio i ddechrau gan ostyngiad yn newisiadau cynhyrchion wrth i weips gwlyb plastig gael eu tynnu oddi ar y farchnad. Disgwylir i'r effaith hon leihau dros amser wrth i rai cynhyrchwyr newid i gynhyrchu weips gwlyb nad ydynt yn cynnwys plastig. Fel y nodwyd uchod, mae tystiolaeth o'n prosiect comisiwn yn awgrymu nad oes gwahaniaeth pris arwyddocaol rhwng weips gwlyb sy'n cynnwys plastig a'r rhai nad ydynt yn cynnwys plastig. Gan hynny, nid yw Defra yn disgwyl y bydd unrhyw effeithiau uniongyrchol ar brisiau i ddefnyddwyr. At hynny, mae ymgysylltu â’r rhanddeiliaid wedi nodi nad yw’r manwerthwyr wedi cael adborth negyddol gan gwsmeriaid ynghylch cynhyrchion amgen yn lle weips gwlyb sy'n cynnwys plastig.

**Manteision i'r gymdeithas**

**Lleihau microblastigau yn yr amgylchedd**

1. Mae weips gwlyb yn ffynhonnell ffibrau/gronynnau plastig llai a micro eu maint sy'n cael eu rhyddhau wrth i'r weips gwlyb dorri i lawr mewn dŵr ac ar dir.[[20]](#footnote-21) Byddai gwaharddiad ar gynhyrchu, cyflenwi a gwerthu weips gwlyb sy'n cynnwys plastig yn lleihau faint o ficroblastigau sy'n cael eu rhyddhau i'r amgylchedd.

**Allyriadau nwyon tŷ gwydr cylch bywyd**

1. Mae'r deunyddiau mewn weips gwlyb diblastig yn llai dwys o ran allyriadau yn y broses gynhyrchu. Mae hyn yn cynnwys pob allyriad o'r adeg y caiff y deunyddiau crai eu hechdynnu hyd at y pwynt y cynhyrchir y nwyddau gorffenedig. Mae Defra yn rhagdybio bod weips gwlyb plastig yn cael eu gwneud â 70% o bolyethylen tereffthalat (PET) a 30% fisgos, tra bo weips gwlyb diblastig wedi'u gwneud o fisgos yn unig.[[21]](#footnote-22) Mae fisgos yn allyrru’r hyn sy’n gyfwerth ag 1.46 tunnell o garbon deuocsid (tCO2e) am bob tunnell o fisgos a gynhyrchir,[[22]](#footnote-23) tra bo PET yn allyrru 4.02 tCO2e am bob tunnell o PET a gynhyrchir.[[23]](#footnote-24) Mae Valpak wedi adrodd bod 97.5% o’r weips gwlyb a roddir ar y farchnad yn y Deyrnas Unedig yn cael eu gweithgynhyrchu gartref.[[24]](#footnote-25) Gan hynny, pan fydd gweithgynhyrchu weips gwlyb sy'n cynnwys plastig yn cael ei wahardd, bydd cyfanswm allyriadau gweithgynhyrchu weips gwlyb y Deyrnas Unedig yn gostwng.
2. Pan gaiff deunyddiau eu gwaredu trwy eu llosgi, maent yn allyrru nwyon tŷ gwydr. Er hynny, mae'r rhan fwyaf o lawer o’r llosgi yn adennill ynni trwy ddefnyddio'r broses cynhyrchu gwres i redeg tyrbinau stêm (sy’n cael ei alw’n 'Ynni o Wastraff'). Gan hynny, mae rhai o'r nwyon tŷ gwydr sy’n cael eu hallyrru yn cael eu gwrthbwyso gan y pŵer a gynhyrchir, gan leihau faint o bŵer sy'n deillio o danwydd ffosil y mae ei angen i'r grid cenedlaethol. Amcangyfrifir bod gan weips gwlyb plastig gost allyriadau net yn sgil eu gwaredu drwy eu llosgi sy’n uwch na weips gwlyb diblastig. Felly, byddai'r gwaharddiad hwn yn arwain at ostyngiad mewn allyriadau drwy losgi.
3. Gall dewisiadau bioddiraddadwy yn lle weips gwlyb plastig arwain at allyriadau nwyon tŷ gwydr uwch wrth i’r rheiny ddiraddio mewn safleoedd tirlenwi o'u cymharu â weips sy'n cynnwys plastig. Mae deunyddiau bioddiraddadwy yn rhyddhau methan wrth ddiraddio, sef nwy tŷ gwydr sydd â photensial cynhesu byd-eang (GWP) sydd 28 gwaith yn uwch na charbon deuocsid.[[25]](#footnote-26) Mae’r cynnydd perthynol mewn allyriadau carbon yn y senario polisi o'i gymharu â'r senario gwrthffeithiol wedi’u hadlewyrchu yng nghost yr allyriadau a geir wrth waredu ar safleoedd tirlenwi.
4. Mae gwaith modelu rhagarweiniol wedi nodi bod allyriadau cylch bywyd y dewisiadau amgen, sef weips gwlyb diblastig, yn is nag allyriadau cylch bywyd weips gwlyb sy'n cynnwys plastig. Gan hynny, pe bai gwaharddiad yn cael ei gyflwyno, byddai'n arwain at arbed allyriadau cylch bywyd.

**Monitro a Gwerthuso**

1. Bydd ffynonellau data presennol yn cael eu defnyddio i fonitro nifer y weips gwlyb plastig sydd ar werth yn y Deyrnas Unedig ar ôl y dyddiad gweithredu, ac eithrio'r rhai at ddibenion esempt. Mae nifer y weips plastig sydd ar werth yn un o brif amcanion y polisi hwn a bydd yn cael ei ddefnyddio fel dirprwy i asesu'r canlyniadau ehangach; sef y gostyngiad mewn microblastigau sy'n cael eu rhyddhau i'r amgylchedd a'r gostyngiad mewn allyriadau drwy gynhyrchu a gwaredu weips gwlyb. Ni fydd y canlyniadau ehangach hyn yn cael eu hasesu'n uniongyrchol, a hynny oherwydd y diffyg tystiolaeth bresennol i ddarparu llinell sylfaen addas. Cyn belled ag y bo modd, bydd Defra yn defnyddio'r ffynonellau data presennol i fonitro'r allbynnau a'r canlyniadau hyn. Er hynny, os nad oes digon o ddata erbyn amser yr Adolygiad ar Ôl Gweithredu, bydd Defra yn ystyried comisiynu ymchwil addas i fynd i'r afael â'r diffyg tystiolaeth hwn.
2. Y prif ffactorau allanol a fydd yn dylanwadu ar lwyddiant y polisi yw'r ffactorau a fyddai wedi arwain busnesau i drosglwyddo i ddewisiadau amgen diblastig yn lle weips gwlyb heb yr ymyriad polisi hwn. Mae'r ffactorau hyn yn cynnwys cost deunyddiau amgen diblastig, diddordeb defnyddwyr mewn cael dewisiadau amgen diblastig a phrynu weips gwlyb o’u cyferbynnu â chynhyrchion amgen. Ar hyn o bryd, mae llawer o fusnesau'n symud yn bennaf neu'n gyfan gwbl tuag at weips gwlyb diblastig a'r rhagdybiaeth yn y gwerthusiad hwn yw y byddai busnesau wedi trosglwyddo llawer o'u cynhyrchion yn y pen draw heb yr ymyriad polisi hwn. Os bydd ffactorau allanol yn newid y dirwedd fel na fyddai’r trawsnewid hwnnw'n anochel, yna bydd rhaid ailedrych ar y rhagdybiaeth honno.
3. Mae llwyddiant y polisi yn dibynnu ar sicrhau bod pob rhan o'r gadwyn gyflenwi yn cydymffurfio, heblaw’r rhai sydd wedi'u hesemptio. Y rhagdybiaeth yn y polisi yw mai gorfodaeth gyfyngedig yn unig y bydd ei angen er mwyn cyrraedd lefel uchel o gydymffurfiaeth neu gydymffurfiaeth lwyr. Gallai ffactorau allanol annog busnesau i beidio â chydymffurfio a thrwy hynny gynyddu'r angen am fwy o orfodaeth, a hynny ar gost uwch yn ôl pob tebyg.
4. Bydd Defra yn monitro sut mae’r polisi hwn yn gweithio drwy ymgysylltu â grwpiau rhanddeiliaid allweddol fel cymdeithasau masnach a'r GIG. Byddai arwyddion cynnar o ganlyniadau anfwriadol yn cynnwys effeithiau mwy na'r disgwyl i fusnesau yn sgil y gweithredu, diffyg argaeledd weips gwlyb diblastig i ddefnyddwyr ac aflonyddwch yn y cyflenwad at ddibenion esempt.
5. Bydd effaith y polisi hwn yn cael ei adolygu yn unol â'r broses safonol o adolygu ar ôl 5 mlynedd o weithredu.

1. Crynodeb o'r ymatebion ac ymateb y llywodraeth - GOV.UK (www.gov.uk) [↑](#footnote-ref-2)
2. <https://www.gov.wales/reducing-single-use-plastic-wales> [↑](#footnote-ref-3)
3. [Rheoliadau Diogelu'r Amgylchedd (Cynhyrchion Plastig Untro) (Yr Alban) 2021 (legislation.gov.uk)](https://www.legislation.gov.uk/ssi/2021/410/contents/made) [↑](#footnote-ref-4)
4. Far-reaching ban on single-use platics in England - GOV.UK (www.gov.uk) [↑](#footnote-ref-5)
5. [Deddf Diogelu'r Amgylchedd (Cynhyrchion Plastig Untro) (Cymru) | LLYW.CYMRU](https://www.gov.wales/environmental-protection-single-use-plastic-products-wales-act) [↑](#footnote-ref-6)
6. Adroddiad gan Valpak a gomisiynwyd gan Defra [↑](#footnote-ref-7)
7. Mae'r rhain yn cynnwys costau gwerthu cynhyrchion weips gwlyb o bob categori ar draws pum archfarchnad fawr a manwerthwyr y stryd fawr. Mae hyn yn deillio o Valpak. [↑](#footnote-ref-8)
8. <https://www.gov.uk/government/publications/25-year-environment-plan> [↑](#footnote-ref-9)
9. <https://consult.defra.gov.uk/environmental-quality/call-for-evidence-on-commonly-littered-and-problem/> [↑](#footnote-ref-10)
10. <https://www.gov.uk/government/consultations/single-use-plastic-banning-the-supply-of-commonly-littered-single-use-plastic-items/outcome/summary-of-responses-and-government-response>) [↑](#footnote-ref-11)
11. Y Swyddfa Ystadegau Gwladol: UK business activity, size and location table 4: <https://www.ons.gov.uk/businessindustryandtrade/business/activitysizeandlocation/datasets/ukbusinessactivitysizeandlocation> [↑](#footnote-ref-12)
12. [Y Swyddfa Ystadegau Gwladol: Earnings and hours worked, gross hourly pay 2022](https://www.ons.gov.uk/employmentandlabourmarket/peopleinwork/earningsandworkinghours/datasets/industry4digitsic2007ashetable16) [↑](#footnote-ref-13)
13. [Nodyn cyfarwyddyd byr yr RPC\_-\_Implementation\_costs\_August\_2019.pdf (publishing.service.gov.uk)](https://assets.publishing.service.gov.uk/government/uploads/system/uploads/attachment_data/file/827926/RPC_short_guidance_note_-_Implementation_costs__August_2019.pdf) [↑](#footnote-ref-14)
14. Rhoddir amcangyfrifon i’r £1,000 agosaf [↑](#footnote-ref-15)
15. Fel y nodir yng nghanllawiau’r RPC: [RPC\_case\_histories\_-\_direct\_and\_indirect\_impacts\_\_March\_2019\_\_1\_.pdf (publishing.service.gov.uk)](https://assets.publishing.service.gov.uk/government/uploads/system/uploads/attachment_data/file/790016/RPC_case_histories_-_direct_and_indirect_impacts__March_2019__1_.pdf) [↑](#footnote-ref-16)
16. [Non-financial business economy, UK regional reults: Sections A to S - Y Swyddfa Ystadegau Gwladol](https://www.ons.gov.uk/businessindustryandtrade/business/businessservices/datasets/uknonfinancialbusinesseconomyannualbusinesssurveyregionalresultssectionsas/current) [↑](#footnote-ref-17)
17. Mae Defra yn ceisio casglu rhagor o dystiolaeth ar hyn yn yr ymgynghoriad [↑](#footnote-ref-18)
18. [Enterprises by employment and turnover size - Y Swyddfa Ystadegau Gwladol (ons.gov.uk)](https://www.ons.gov.uk/businessindustryandtrade/business/activitysizeandlocation/adhocs/1460enterprisesbyemploymentandturnoversize) [↑](#footnote-ref-19)
19. Nomis, cyfrifiadau busnes y Deyrnas Unedig – wedi'u cofnodi fesul diwydiant a band maint cyflogaeth ac wedi’u hidlo ar gyfer 2022. [↑](#footnote-ref-20)
20. # Lee et al (2021) [Discharge of microplastics fibres from wet wipes in aquatic and solid environments under different release conditions](https://www.sciencedirect.com/science/article/abs/pii/S0048969721022142)

    [↑](#footnote-ref-21)
21. Defnyddir 70% PET a 30% Fisgos fel cyfansoddiad cynrychioliadol weips gwlyb sy'n cynnwys plastig yn asesiad effaith amgylcheddol cylch bywyd Zhang et al 2021. Gellir ffurfio weips gwlyb sy'n cynnwys plastigau o amryw o gyfansoddiadau ond cymerir hyn fel pe bai’n gynrychioliadol yn yr astudiaeth. [↑](#footnote-ref-22)
22. Zhang, Y., Wen, Z., Lin, W., Hu, Y., Kosajan, V. a Zhang, T., 2021. Life-cycle environmental impact assessment and plastic pollution prevention measures of wet wipes. *Resources, Conservation and Recycling*, *174*, t.105803. [↑](#footnote-ref-23)
23. Ffactorau trosi nwyon tŷ gwydr y Llywodraeth <https://www.gov.uk/government/publications/greenhouse-gas-reporting-conversion-factors-2023> [↑](#footnote-ref-24)
24. Mae Defra yn rhagdybio bod cyfran gynhyrchu domestig y Deyrnas Unedig yn wir ar gyfer Lloegr [↑](#footnote-ref-25)
25. <https://assets.publishing.service.gov.uk/government/uploads/system/uploads/attachment_data/file/1161317/2023-ghg-cf-methodology-paper.pdf> [↑](#footnote-ref-26)